**Všeobecné obchodné podmienky vernostného programu PLUS Lekáreň**

Tieto všeobecné obchodné podmienky vernostného programu PLUS Lekáreň (ďalej len „**VOP**“) upravujú vzájomné práva a povinnosti fyzických osôb – nepodnikateľov, ktorí majú záujem zapojiť sa do vernostného programu PLUS LEKÁREŇ a stať sa držiteľmi vernostnej karty.

Účasť vo vernostnom programe PLUS LEKÁREŇ je dobrovoľná a je založená výlučne na rozhodnutí zákazníka, preto ak sa rozhodnete zapojiť do vernostného programu PLUS LEKÁREŇ, prečítajte si nasledovné ustanovenia VOP:

**1. Všeobecné ustanovenia**

* 1. Vernostný program PLUS LEKÁREŇ je vlastnený a prevádzkovaný spoločnosťou UNIPHARMA – 1.slovenská lekárnická akciová spoločnosť, so sídlom Bojnická cesta 4, 972 01 Bojnice, IČO: 31 625 657, zapísaná v obchodnom registri Okresného súdu Trenčín, oddiel: Sa, vložka č. 272/R (ďalej ako „**UNIPHARMA**“).
  2. Vernostný program PLUS LEKÁREŇ je určený zákazníkom lekární zaradených do virtuálneho zoskupenia PLUS Lekáreň, ktoré sú zapojené do tohto vernostného programu PLUS LEKÁREŇ (ďalej len „**Vernostný program**“) a umožňuje im zbierať a zhromažďovať body na osobnom účte za nákupy voľnopredajného sortimentu v lekárňach zaradených do Vernostného programu. Za nákupy v lekárňach zaradených do Vernostného programu sa považujú aj nákupy formou internetového výdaja liekov, pokiaľ takýto predaj lekáreň zapojená do Vernostného programu vykonáva.
  3. **Zoznam lekární PLUS Lekární, ktoré sú zapojené do Vernostného programu tvorí Prílohu č. 1 k VOP a je dostupný aj na web stránke** [**www.pluslekaren.sk/vernostnyprogram**](http://www.pluslekaren.sk/vernostnyprogram)**. Lekárne zapojené do Vernostného programu majú svoju prevádzku pre ľahšiu orientáciu označenú na viditeľnom mieste nálepkou „Vernostný program PLUS Lekáreň“. Označenie nálepkou však nie je povinnosťou lekárne zapojenej do Vernostného programu, preto odporúčame zákazníkom overiť si pred nákupom v PLUS lekárni, či je lekáreň zapojená do Vernostného programu, na web stránke** [**www.pluslekaren.sk/vernostnyprogram**](http://www.pluslekaren.sk/vernostnyprogram)**.**

1. **Účasť vo vernostnom programe PLUS Lekáreň a registrácia**
   1. Na Vernostnom programe sa môžu zúčastniť všetky osoby staršie ako 18 rokov, ktoré súhlasia s týmito VOP pred registráciou spôsobom uvedeným v tomto článku VOP. Vernostného programu sa nemôže zúčastniť právnická osoba, ani fyzická osoba pri vykonávaní svojej podnikateľskej činnosti.
   2. Prihlášku do Vernostného programu môže zákazník podať týmito spôsobmi:
      1. Osobne v lekárni zaradenej do virtuálneho zoskupenia PLUS Lekáreň a zapojenej do Vernostného programu
   3. Po registrácii do Vernostného programu obdrží zákazník vernostnú kartu PLUS Lekáreň (ďalej len „**Vernostná karta**“). V prípade vyplnenia prihlášky osobne v lekárni bude Vernostná karta odovzdaná priamo v lekárni zaradenej do virtuálneho združenia PLUS Lekáreň.
   4. Jedna osoba môže požiadať o vydanie jednej Vernostnej karty, viacnásobná účasť vo Vernostnom programe nie je povolená.
   5. V prípade, ak zákazník, ktorý je už držiteľom Vernostnej karty, opätovne vyplní a podá ďalšiu žiadosť o účasť vo Vernostnom programe a vystavenie Vernostnej karty, UNIPHARMA mu vydá novú kartu bez možnosti kumulácie výhod vyplývajúcich z rôznych Vernostných kariet zaregistrovaných na tú istú fyzickú osobu. Každý držiteľ viacerých Vernostných kariet s rôznymi EAN kódmi alebo číslami môže požiadať spoločnosti UNIPHARMA písomne, e-mailom alebo telefonicky o zlúčenie svojich Vernostných kariet. V takom prípade zostane v platnosti len jedna zo zlučovaných kariet a platnosť druhej zlučovanej Vernostnej karty automaticky zanikne.
   6. Spoločnosť UNIPHARMA zaregistruje žiadosť o účasť vo Vernostnom programe len od zákazníka, ktorý odovzdal alebo doručil svoju prihlášku do Vernostného programu v súlade s ustanoveniami týchto VOP, inak nebude žiadosť zo strany spoločnosti UNIPHARMA spracovaná a zákazníkovi nevznikne nárok na vystavenie Vernostnej karty.
   7. Prihláška do Vernostného programu so zjavne nesprávnymi alebo nekompletnými údajmi, nebude považovaná za podanú riadne a nebude akceptovaná.
2. **Používanie vernostnej karty**
   1. Podmienkou využívania výhod Vernostného programu je riadna registrácia v zmysle predchádzajúceho článku týchto VOP. Vernostná karta je určená na zbieranie bodov za nákupy voľnopredajného sortimentu lekárne a umožňuje jej držiteľom nakupovať produkty vernostných programov za výhodnú cenu. Vernostná karta je určená výlučne na použitie konečným spotrebiteľom.
   2. Vernostná karta sa aktivuje pri prvom nákupe v lekárni zaradenej do Vernostného programu.
   3. Vernostná karta je neprenosná a výhody držiteľa karty môžu byť uplatnené len pri predložení karty.
   4. Pokiaľ dôjde k strate Vernostnej karty, je potrebné požiadať o vystavenie novej.
   5. Zamestnanci lekárne zapojenej do Vernostného programu sú oprávnení požiadať zákazníka o predloženie dokladu totožnosti (Občiansky preukaz, pas, vodičský preukaz) za účelom overenia totožnosti osoby, ktorá Vernostnú kartu predložila v prípade, ak majú dôvodné podozrenie, že karta bola použitá inou osobou, ako držiteľom karty. Zamestnanci za týmto účelom nie sú oprávnení údaje z predloženého dokladu totožnosti kopírovať, zaznamenávať alebo evidovať.
   6. Ak zákazník odmietne preukázať svoju totožnosť alebo zamestnanec lekárne po preukázaní totožnosti zákazníka zistí, že osoba, ktorá predložila Vernostnú kartu nie je totožná s držiteľom Vernostnej karty, je zamestnanec lekárne oprávnený odmietnuť použitie takejto Vernostnej karty. Vernostná karta v takomto prípade môže byť zadržaná, ak je evidovaná ako stratená alebo odcudzená alebo ak ju predloží osoba, ktorá nie je totožná s držiteľom Vernostnej karty.
   7. Pokiaľ dôjde k strate alebo odcudzeniu karty, je potrebné to nahlásiť prevádzkovateľovi vernostného programu a zároveň je možné požiadať o vydanie novej Vernostnej karty.

1. **Zbieranie bodov**
   1. Pripísanie bodov za uskutočnený nákup je možné len v prípade, že zákazník pri platení použije Vernostnú kartu alebo uvedie číslo Vernostnej karty pri nákupe liekov cez internet v prípade internetového výdaja liekov. Body pripísané prostredníctvom Vernostnej karty budú zhromažďované na účet zákazníka.
   2. Body je možné zbierať aj podľa dodatočných podmienok, ktoré určí prevádzkovateľ Vernostného programu. Prevádzkovateľ Vernostného programu môže poskytnúť vyšší počet bodov na vybranú skupinu výrobkov alebo ako odmenu za iný úkon, ako je nákup voľno predajného sortimentu (napr. udelenie súhlasu pre účely priameho marketingu).
   3. Minimálna výška nákupu, za ktorú sú pridelené body, je 1,- €. Z nákupu voľno predajného sortimentu PLUS Lekárne zapojenej do Vernostného programu sa za každé 0,01 € s DPH pripíše na účet zákazníka 0,01 bodu.
   4. Spoločnosť UNIPHARMA si vyhradzuje právo uvedené hodnoty kedykoľvek zmeniť a každá takáto zmena nadobúda účinnosť dňom zverejnenia v lekárňach zapojených do Vernostného programu a na internetovej stránke: [www.pluslekaren.sk/vernostnyprogram](http://www.pluslekaren.sk/vernostnyprogram).
   5. Body sú zaznamenávané na Vernostnej karte zákazníka a celkový počet bodov nazbieraný vo Vernostnom programe je dostupný aj v osobnom online účte zákazníka. Body sú neprevoditeľné na iného držiteľa Vernostnej karty.
   6. Ak po predložení Vernostnej karty pri pokladni nebudú body pripísané, je zákazník oprávnený podať reklamáciu v tej istej predajni bez zbytočného odkladu, najneskôr však do 1 hodiny od uskutočnenia nákupu. Na neskôr podané reklamácie sa neprihliada. Ak zákazník pri platení nepredloží Vernostnú kartu, body mu pripísané nebudú, a to ani dodatočne.
   7. V prípade, ak zákazník vráti už kúpený tovar, budú body získané za tento nákupu odpočítané z účtu zákazníka.
   8. Spoločnosť UNIPHARMA si vyhradzuje právo odpočítať alebo odmietnuť pripísanie bodov získaných v rozpore s týmito VOP.
2. **Online účet** 
   1. Po registrácii do Vernostného programu bude zákazníkovi vytvorený Online účet zákazníka (ďalej len „**Online účet**“).
   2. Za účelom uľahčenia prístupu zaregistrovaným zákazníkom k prehľadu o možnostiach čerpania nazbieraných bodov, budú na Online účte evidované nasledovné údaje: osobné údaje zákazníka / držiteľa Vernostnej karty, číslo Vernostnej karty, prehľad o zrealizovaných nákupoch, za ktoré sa prideľujú body, ako aj prehľad o získaných bodoch a celkovom počte získaných bodoch.
   3. Pre využívanie Online účtu je potrebné, aby ho zákazník aktivoval.
   4. Pri osobnej registrácii formou papierovej prihlášky v lekárni bude zákazníkovi na jeho e-mailovú adresu uvedenú v prihláške do Vernostného programu zaslaný informačný e-mail o tom, že mu bol online účet vytvorený a pre jeho aktiváciu je potrebné kliknúť na odkaz uvedený v tomto e-maile.
   5. Aktivovanie online účtu pre zákazníkov, ktorý sa do Vernostného programu zaregistrovali osobne formou papierovej prihlášky, nie je nevyhnutnou podmienkou pre používanie Vernostnej karty.
3. **Čerpanie bodov z karty**
   1. Body pripísané na Vernostnú kartu môže použiť zákazník:
      1. na nákup v rámci špeciálnej ponuky pre členov Vernostného programu – **zákaznícke vernostné akcie.**
   2. Zákaznícke vernostné akcie sú špeciálne ponuky pre členov Vernostného programu a sú platné obvykle dva mesiace. Zákaznícke vernostné akcie sa obnovujú obvykle každé dva mesiace a sú zverejnené na stránke [www.pluslekaren.sk](http://www.pluslekaren.sk) alebo priamo v lekárni zapojenej do Vernostného programu.
   3. Hodnota čerpaného 1 bodu z Vernostnej karty predstavuje 0,01 €, t.j. 1 bod = 0,01 €.
   4. Za nepoužité body z Vernostnej karty nie je možné požadovať peňažné alebo nepeňažné náhrady. Výhody vyplývajúce z Vernostnej karty nie sú právne vymáhateľné.
   5. Zákazník musí nazbierané body, ktoré eviduje na svojej Vernostnej karte, využiť do 365 dní odo dňa ich pripísania na účet, inak budú nevyužité body po uplynutí 365 dní odo dňa ich pripísania na účet vymazané.
4. **Ukončenie vernostného programu a ukončenie členstva v ňom**
   1. Zákazník môže svoje členstvo vo Vernostnom programe kedykoľvek zrušiť, a to zaslaním žiadosti na e-mail: [odvolaniesuhlasu@pluslekaren.sk](mailto:pluslekaren@pluslekaren.sk) alebo doručením písomnej žiadosti o ukončenie členstva do sídla prevádzkovateľa Vernostného programu.
   2. K zániku platnosti Vernostnej karty a k zrušeniu členstva vo Vernostnom programe dochádza aj v prípade, ak si držiteľ Vernostnej karty ako dotknutá osoba uplatní právo na vymazanie alebo obmedzenie spracovania osobných údajov nevyhnutných k registrácii a na poskytnutie výhod členovi Vernostného programu. Po vymazaní alebo blokácii údajov nevyhnutných k registrácii a na poskytovanie služieb nebude prevádzkovateľ Vernostného programu poskytovať držiteľovi Vernostnej karty služby s ňou spojené. Ku dňu zániku platnosti vernostnej karty dochádza k jej deaktivácii.
   3. Platnosť Vernostnej karty zaniká aj smrťou jej zaregistrovaného držiteľa alebo jeho vyhlásením za mŕtveho. Vernostnú kartu nie je možné previesť na žiadneho z pozostalých.
   4. Prevádzkovateľ Vernostného programu si vyhradzuje právo zrušiť členstvo vo Vernostnom programe, vymazať všetky nazbierané body, v prípade, že Vernostná karta nebola použitá dlhšie ako 24 mesiacov.
   5. Vernostný program môže prevádzkovateľ zrušiť s tým, že držitelia Vernostných kariet budú o tejto skutočnosti včas informovaní tak, aby mali možnosť využiť doposiaľ nazbierané body.
   6. Zákazníci budú o tejto skutočnosti informovaní oznamom v lekárňach zapojených do Vernostného programu, ako aj na webovej stránke [www.pluslekaren.sk/vernostnyprogram](http://www.pluslekaren.sk/vernostnyprogram).
   7. V prípade, ak si držiteľ Vernostnej karty nevyčerpá nazbierané body do termínu zrušenia vernostného programu, nebude mať nárok na akúkoľvek peňažnú alebo nepeňažnú kompenzáciu.
5. **Podnety a reklamácie**
   1. Všetky podnety súvisiace s vernostným programom je možné nahlásiť elektronicky na e-mail adresu: [info@pluslekaren.sk](mailto:info@pluslekaren.sk), poštou na adresu spoločnosti UNIPHARMA alebo osobne v lekárni zapojenej do Vernostného programu.
   2. Reklamácie týkajúce sa nesprávneho poskytovania služieb zo strany prevádzkovateľa Vernostného programu je možné podať elektronicky na adresu. [info@pluslekaren.sk](mailto:info@pluslekaren.sk), poštou na adresu spoločnosti UNIPHARMA alebo osobne v lekárni zapojenej do Vernostného programu.
   3. Pri podávaní reklamácie týkajúcej sa bodov musí zákazník predložiť účtenku alebo iný dokument preukazujúci vykonanie predmetného nákupu.
   4. Prevádzkovateľ Vernostného programu vybaví reklamáciu ihneď, v zložitých prípadoch najviac do 30 dní od jej uplatnenia. Vo zvlášť odôvodnených prípadoch môže byť táto lehota predĺžená podľa uváženia prevádzkovateľa.
   5. Prevádzkovateľ oznámi zákazníkovi spôsob vybavenia reklamácie.
6. **Ochrana osobných údajov**
   1. Registráciou do Vernostného programu zákazník udelil súhlas so spracovaním osobných údajov pre účely Vernostného programu a Priameho marketingu.
   2. Pred udelením súhlasu so spracovaním osobných údajov sa zákazník v zmysle čl. 13 Nariadenia Európskeho parlamentu a Rady č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorými sa zrušuje smernica 95/46/ES (všeobecné nariadenie o ochrane údajov ďalej len „GDPR“) oboznámil s nasledovnou informáciou:

**Prevádzkovateľom** vernostného programu je spoločnosť UNIPHARMA – 1. slovenská lekárnická akciová spoločnosť, Opatovská cesta 4, 972 01 Bojnice, zapísaná v Obchodnom registri Okresného súdu Trenčín, odd. Sa, vložka číslo: 272/R, IČO: 31 625 657.

Účasť vo vernostnom programe je výlučne dobrovoľná.

**Právnym základom** spracovávania osobných údajov je dobrovoľný súhlas žiadateľa ako dotknutej osoby.

Spracúvanie osobných údajov sa riadi NARIADENÍN EURÓPSKEHO PARLAMENTU A RADY (EÚ) č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

Prevádzkovateľ vernostného programu spracúva osobné údaje pre účely vernostného programu a priameho marketingu sám alebo prostredníctvom sprostredkovateľov, ktorými sú najmä lekárne v rámci virtuálneho zoskupenia PLUS Lekáreň zapojené do vernostného programu a poskytovatelia IT služieb. Zoznam všetkých sprostredkovateľov nájdete vo VOP na stránke [www.pluslekaren.sk/](http://www.pluslekaren.sk/) vernostný program.

1. Spracovateľská činnosť: **VERNOSTNÝ PROGRAM PLUS LEKÁREŇ**:

**a. Účel** spracúvania osobných údajov: preverenie záujmu o vydanie vernostnej karty, vydanie vernostnej karty, evidovanie nákupov s použitím vernostnej karty, poskytovanie zliav a výhod držiteľovi vernostnej karty a vyhodnocovanie nákupného správania, vypracovanie adresnej ponuky produktov a služieb.

**b. Právny základ** spracúvania osobných údajov: súhlas

**c. Doba uchovávania** osobných údajov: Po dobu platnosti vernostnej karty a 30 dní po ukončení jej platnosti, resp. do odvolania súhlasu so spracovaním osobných údajov.

**d. Kategórie príjemcov osobných údajov:** tretia strana - prevádzkovateľ internetového obchodu e-tabletka.sk

**e. Kategórie osobných údajov**: údaje žiadateľa uvedené v tomto formulári – titul, meno, priezvisko, pohlavie, dátum narodenia, telefónne číslo, ulica, mesto, PSČ, e-mailová adresa, číslo vernostnej karty, vydanie a doručenie vernostnej karty, evidovanie nákupov s použitím vernostnej karty, poskytovanie zliav a výhod držiteľovi vernostnej karty a vyhodnocovanie nákupného spotrebiteľského správania. Keďže pri použití vernostnej karty pri nákupe budú Vami zakúpené tovary zaznamenané na účet Vašej vernostnej karty, údaj o nákupe lieku, lieku na predpis, výživového doplnku, kozmetiky, zdravotníckej pomôcky alebo iného sortimentu z lekárne môže za určitých okolností vypovedať o zdravotnom stave Vás alebo člena Vašej domácnosti a môže byť preto považovaný za citlivý osobný údaj; použitím Vašej vernostnej karty pri konkrétnom nákupe súhlasíte so spracovaním aj takýchto osobných údajov,

**f. Prenos osobných údajov do tretej krajiny alebo medzinárodnej organizácie**: Nevykonáva sa prenos osobných údajov dotknutých osôb do tretích krajín ani medzinárodných organizácií. **g. Existencia automatizovaného rozhodovania vrátane profilovania**: Vytváranie zaujímavých výhod a ponuky služieb na základe údajov dobrovoľne poskytnutých dotknutými osobami.

1. Spracovateľská činnosť: **PRIAMY MARKETING**:

**a. Účel** spracúvania osobných údajov: zasielanie marketingových ponúk, newsletter-u,  informácie o produktoch a novinkách, ponúkaných službách, aktuálnych akciách.

**b. Právny základ** spracúvania osobných údajov: súhlas

**c. Doba uchovávania** osobných údajov: Po dobu účasti na vernostnom programe a 30 dní po jeho ukončení, resp. do odvolania súhlasu so spracovaním osobných údajov.

**d. Kategórie príjemcov osobných údajov:** tretia strana – prevádzkovateľ internetového obchodu e-tabletka.sk

**e. Kategórie osobných údajov**: údaje žiadateľa uvedené v tomto formulári – titul, meno, priezvisko, pohlavie, dátum narodenia, telefónne číslo, ulica, mesto, PSČ, e-mailová adresa, číslo vernostnej karty, vydanie a doručenie vernostnej karty, evidovanie nákupov s použitím vernostnej karty, poskytovanie zliav a výhod držiteľovi vernostnej karty a vyhodnocovanie nákupného spotrebiteľského správania. Keďže pri použití vernostnej karty pri nákupe budú Vami zakúpené tovary zaznamenané na účet Vašej vernostnej karty, údaj o nákupe lieku, lieku na predpis, výživového doplnku, kozmetiky, zdravotníckej pomôcky alebo iného sortimentu z lekárne môže za určitých okolností vypovedať o zdravotnom stave Vás alebo člena Vašej domácnosti a môže byť preto považovaný za citlivý osobný údaj; použitím Vašej vernostnej karty pri konkrétnom nákupe súhlasíte so spracovaním aj takýchto osobných údajov

**f. Prenos osobných údajov do tretej krajiny alebo medzinárodnej organizácie**: Nevykonáva sa prenos osobných údajov dotknutých osôb do tretích krajín ani medzinárodných organizácií. **g. Existencia automatizovaného rozhodovania vrátane profilovania**: Vytváranie adresných ponúk na základe údajov o nákupoch vyplývajúcich z používania karty. Podľa čl. 21 GDPR máte právo kedykoľvek namietať proti spracúvaniu Vašich osobných údajov na účely priameho marketingu, vrátane profilovania v rozsahu, v akom súvisí s takýmto priamym marketingom.

**Poučenie o právach dotknutej osoby podľa kapitoly III GDPR Práva dotknutej osoby, povinnosti prevádzkovateľa pri uplatňovaní práv dotknutých osôb uvedené v článkoch 12 až 22 GDPR.**

Ako dotknutá osoba máte nasledovné práva, najmä:

a. Právo na prístup k osobným údajom.

b. Právo na opravu osobných údajov.

c. Právo na odvolanie súhlasu.

d. Právo na vymazanie osobných údajov.

e. Právo na obmedzenie spracúvania osobných údajov.

f. Právo na prenosnosť osobných údajov.

g. Právo namietať a automatizované individuálne rozhodovanie.

h. Právo podať sťažnosť dozornému orgánu.

S Vaším podnetom alebo sťažnosťou ohľadom spracúvania osobných údajov sa môžete obrátiť na dozorný orgán: Úrad na ochranu osobných údajov Slovenskej republiky Hraničná 12 820 07 Bratislava IČO: 36 064 220 tel. č.: +421/2/3231 3220 web: <https://dataprotection.gov.sk/uoou/>

* 1. Osobné údaje môžu byť pre účely Vernostného programu a Priameho marketingu spracovávané aj sprostredkovateľmi, ktorí spracovávajú osobné údaje zákazníka v mene prevádzkovateľa. Sprostredkovateľmi sú najmä PLUS Lekárne zapojené do Vernostného programu, ktorých presný zoznam tvorí Prílohu č. 1 týchto VOP a je dostupný aj na web stránke [www.pluslekaren.sk/vernostnyprogram](http://www.pluslekaren.sk/vernostnyprogram).
  2. Ďalšími sprostredkovateľmi, s ktorými prevádzkovateľ spolupracuje pri spracovávaní osobných údajov sú poskytovatelia IT služieb : NRSYS s.r.o., so sídlom Akademická 12, 949 01 Nitra, IČO: 30 997 763

1. **Záverečné ustanovenia**
   1. Tieto VOP sa riadia právnym poriadkom Slovenskej republiky.
   2. Prevádzkovateľ Vernostného programu je oprávnený tieto VOP kedykoľvek zmeniť, pričom oznámenie o zmene bude zverejnené v každej lekárni zapojenej do Vernostného programu ako aj na web stránke [www.pluslekaren.sk/vernostnyprogram](http://www.pluslekaren.sk/vernostnyprogram). Zmenené VOP nadobúdajú platnosť dňom ich zverejnenia na webovej stránke, pričom práva nadobudnuté v súlade s predchádzajúcou úpravou budú plne rešpektované.
   3. Aktuálne platné znenie VOP zverejnené na web stránke sa môže líšiť od VOP platných v čase, keď zákazník požiadal o registráciu do Vernostného programu.
   4. Neoddeliteľnou prílohou týchto VOP je Príloha č. 1: Zoznam PLUS Lekární zapojených do vernostného programu.
   5. Tieto VOP nadobúdajú platnosť a účinnosť dňom sú platné a účinné od 1.9.2021.

**Príloha č. 1: ZOZNAM PLUS LEKÁRNÍ ZAPOJENÝCH DO VERNOSTNÉHO PROGRAMU**